Document ID: 32007D0306

ΑΠΌΦΑΣΗ ΤΗΣ ΕΠΙΤΡΟΠΉΣ
της 25ης Απριλίου 2007
σχετικά με την απόσυρση από την αγορά του υβριδίου ελαιοκράμβης Ms1xRf2 (ACS-BNØØ4-7xACS-BNØØ2-5) και των παραγώγων του
[κοινοποιηθείσα υπό τον αριθμό Ε(2007) 1806]
(Το κείμενο στη γερμανική γλώσσα είναι το μόνο αυθεντικό)
(2007/306/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τα γενετικώς τροποποιημένα τρόφιμα και ζωοτροφές (1), και ιδίως το άρθρο 8 παράγραφος 6 και το άρθρο 20 παράγραφος 6,
Εκτιμώντας τα ακόλουθα:
(1)
Οι σπόροι υβριδίου ελαιοκράμβης Ms1xRf2 (ACS-BNØØ4-7xACS-BNØØ2-5) έλαβαν έγκριση δυνάμει της οδηγίας 90/220/ΕΟΚ του Συμβουλίου, της 23ης Απριλίου 1990, για τη σκόπιμη ελευθέρωση γενετικώς τροποποιημένων οργανισμών στο περιβάλλον (2), με την απόφαση 97/393/ΕΚ της Επιτροπής, της 6ης Ιουνίου 1997, για τη διάθεση στην αγορά γενετικώς τροποποιημένης ελαιοκράμβης (Brassica napus L. oleifera Metzg. MS1, RF2), σύμφωνα με την οδηγία 90/220/ΕΟΚ του Συμβουλίου (3), με σκοπό τη χρήση σε καλλιέργεια και χειρισμού στο περιβάλλον πριν και κατά την επεξεργασία για τη δημιουργία μη βιώσιμων τμημάτων. Η οδηγία 90/220/ΕΟΚ αναδιατυπώθηκε και καταργήθηκε με την οδηγία 2001/18/ΕΚ.
(2)
Η έγκριση βασίστηκε στα στοιχεία του φακέλου που υποβλήθηκε βάσει της οδηγίας 90/220/ΕΟΚ και σε όλα τα στοιχεία που υπέβαλαν τα κράτη μέλη.
(3)
Το επεξεργασμένο έλαιο από τις σειρές ελαιοκράμβης ACS-BNØØ4-7, ACS-BNØØ2-5 και από τον υβριδικό συνδυασμό ελαιοκράμβης ACS-BNØØ4-7xACS-BNØØ2-5 διατέθηκε στην αγορά δυνάμει του άρθρου 5 του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (4).
(4)
Οι σειρές ελαιοκράμβης ACS-BNØØ4-7, ACS-BNØØ2-5 και ο υβριδικός συνδυασμός ελαιοκράμβης ACS-BNØØ4-7xACS-BNØØ2-5 και τα παράγωγα προϊόντα τους κοινοποιήθηκαν στη συνέχεια από την εταιρεία Bayer CropScience AG (εφεξής «ο κοινοποιών») ως υφιστάμενα προϊόντα δυνάμει του άρθρου 8 παράγραφος 1 στοιχείο α) και του άρθρου 20 παράγραφος 1 του κανονισμού (ΕΚ) αριθ. 1829/2003 (εφεξής «ο κανονισμός») και καταχωρίσθηκαν στο κοινοτικό μητρώο γενετικώς τροποποιημένων τροφίμων και ζωοτροφών. Το πεδίο εφαρμογής της κοινοποίησης κάλυπτε τρόφιμα (επεξεργασμένο έλαιο) που παράγονται από την αρρενόστειρη σειρά MS1Bn (B91-4) της ελαιοκράμβης και όλες τις συμβατικές διασταυρώσεις, τη σειρά αποκατάστασης της γονιμότητας RF2Bn (B94-2) της ελαιοκράμβης και όλες τις συμβατικές διασταυρώσεις και τον υβριδικό συνδυασμό MS1xRF2 (ACS-BNØØ4-7xACS-BNØØ2-5) καθώς και ζωοτροφές που περιέχουν ή αποτελούνται από σπόρους ελαιοκράμβης που προέρχονται από την αρρενόστειρη σειρά ελαιοκράμβης MS1 (B91-4), ποικιλία Drakkar, ελαιοκράμβης (Brassica napus L. oleifera Metzg.), τη σειρά αποκατάστασης της γονιμότητας RF2 (B94-2), ποικιλία Drakkar, ελαιοκράμβης (Brassica napus L. oleifera Metzg.) και τον υβριδικό συνδυασμό MS1xRF2 (ACS-BNØØ4-7xACS-BNØØ2-5) (Brassica napus L. oleifera Metzg. MS1Bn x RF2Bn) με σκοπό τη χρήση σε καλλιέργεια και το χειρισμό στο περιβάλλον πριν και κατά τη διάρκεια της επεξεργασίας για τη δημιουργία μη βιώσιμων τμημάτων.
(5)
Ο κοινοποιών το υβρίδιο ελαιοκράμβης ACS-BNØØ4-7xACS-BNØØ2-5, σε επιστολή του προς την Επιτροπή στις 15 Νοεμβρίου 2005, επισημαίνει ότι οι ποικιλίες που περιέχουν το εν λόγω συμβάν δεν διατίθενται πλέον προς πώληση σε παγκόσμιο επίπεδο και ότι όλα τα αποθέματα των εν λόγω σπόρων αποσύρθηκαν και καταστράφηκαν μετά την περίοδο πωλήσεων 2003.
(6)
Επιπλέον, ο κοινοποιών επισημαίνει στην Επιτροπή ότι δεν προτίθεται να υποβάλει αίτηση για την ανανέωση της έγκρισης των σειρών ελαιοκράμβης ACS-BNØØ4-7, ACS-BNØØ2-5 και του υβριδικού συνδυασμού ελαιοκράμβης ACS-BNØØ4-7xACS-BNØØ2-5 δυνάμει του κανονισμού κατά την έννοια του άρθρου 8 παράγραφος 4 πρώτο εδάφιο, του άρθρου 11, του άρθρου 20 παράγραφος 4 και του άρθρου 23 αντίστοιχα. Συνεπώς, μετά τις 18 Απριλίου 2007 δεν επιτρέπεται στην Κοινότητα ούτε η καλλιέργεια ούτε η διάθεση στην αγορά του υβριδίου ελαιοκράμβης ACS BNØØ4-7xACS BNØØ2-5 και των παράγωγων προϊόντων του.
(7)
Επομένως, πρέπει να θεσπιστούν μέτρα για τη διασφάλιση της αποτελεσματικής απόσυρσης από την αγορά σπόρων του υβριδίου ελαιοκράμβης ACS-BNØØ4-7xACS-BNØØ2-5. Λόγω της μη διαθεσιμότητας σπόρων, αναμένεται ότι τα προϊόντα που προέρχονται από τις σειρές ελαιοκράμβης ACS-BNØØ4-7, ACS-BNØØ2-5 και τον υβριδικό συνδυασμό ελαιοκράμβης ACS-BNØØ4-7xACS-BNØØ2-5 θα εξαλειφθούν από την αλυσίδα τροφίμων και ζωοτροφών εντός ευλόγου χρονικού διαστήματος.
(8)
Δεδομένου ότι ο κοινοποιών διέκοψε την πώληση σπόρων υβριδίου ελαιοκράμβης ACS-BNØØ4-7xACS-BNØØ2-5 μετά την περίοδο φύτευσης 2003, τα αποθέματα προϊόντων που παράγονται από τις σειρές ελαιοκράμβης ACS-BNØØ4-7, ACS-BNØØ2-5 και τον υβριδικό συνδυασμό ελαιοκράμβης ACS-BNØØ4-7xACS-BNØØ2-5 εξαντλήθηκαν και δεν αναμένεται να κυκλοφορούν στην αγορά μετά τις 18 Απριλίου 2007. Ωστόσο, είναι πιθανό να εξακολουθήσουν να υπάρχουν ίχνη γενετικώς τροποποιημένου υλικού από τις σειρές ελαιοκράμβης ACS-BNØØ4-7, ACS-BNØØ2-5 και ACS-BNØØ4-7xACS-BNØØ2-5 σε προϊόντα τροφίμων ή ζωοτροφών για ορισμένο χρονικό διάστημα.
(9)
Για λόγους ασφάλειας δικαίου, είναι επομένως απαραίτητη η πρόβλεψη μεταβατικής περιόδου κατά τη διάρκεια της οποίας τα προϊόντα τροφίμων ή ζωοτροφών ενδέχεται να περιέχουν αυτό το υλικό χωρίς η παρουσία του να συνιστά παραβίαση του άρθρου 4 παράγραφος 2 και του άρθρου 16 παράγραφος 2 του κανονισμού, εφόσον είναι τυχαία ή τεχνικώς αναπόφευκτη.
(10)
Κατά τον υπολογισμό του επιπέδου ανοχής και του χρονικού διαστήματος, πρέπει να λαμβάνεται υπόψη ο χρόνος που απαιτείται έως ότου η αποτελεσματική απόσυρση των σπόρων από την αγορά παράγει αποτελέσματα σε ολόκληρη την αλυσίδα τροφίμων και ζωοτροφών. Σε κάθε περίπτωση, το επίπεδο ανοχής πρέπει να μην υπερβαίνει το όριο επισήμανσης και ιχνηλασιμότητας, ύψους 0,9 %, που προβλέπεται από τον κανονισμό για την τυχαία ή τεχνικώς αναπόφευκτη παρουσία γενετικώς τροποποιημένου υλικού σε τρόφιμα και ζωοτροφές.
(11)
Οι καταχωρίσεις στο κοινοτικό μητρώο γενετικώς τροποποιημένων τροφών και ζωοτροφών, όπως προβλέπεται στο άρθρο 28 του κανονισμού, σχετικά με τις σειρές ελαιοκράμβης ACS-BNØØ4-7, ACS-BNØØ2-5 και τον υβριδικό συνδυασμό ελαιοκράμβης ACS-BNØØ4-7xACS-BNØØ2-5, πρέπει να τροποποιηθούν προκειμένου να ληφθεί υπόψη η παρούσα απόφαση.
(12)
Ζητήθηκε η γνώμη του κοινοποιούντος για τα μέτρα που προβλέπονται στην παρούσα απόφαση.
(13)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Προκειμένου να διασφαλιστεί η αποτελεσματική απόσυρση από την αγορά, των σπόρων υβριδίου ελαιοκράμβης ACS-BNØØ4-7xACS-BNØØ2-5 με σκοπό την καλλιέργεια, ο κοινοποιών πρέπει να συμμορφωθεί με τα μέτρα που θεσπίζονται στο παράρτημα.
Εντός έξι μηνών από την ημερομηνία κοινοποίησης της παρούσας απόφασης, ο κοινοποιών υποβάλει στην Επιτροπή έκθεση σχετικά με την εφαρμογή των μέτρων που προβλέπονται στο παράρτημα.
Άρθρο 2
Επιτρέπεται η παρουσία υλικού που περιέχει, αποτελείται ή παράγεται από τις σειρές ελαιοκράμβης ACS-BNØØ4-7, ACS-BNØØ2-5 και τον υβριδικό συνδυασμό ελαιοκράμβης ACS-BNØØ4-7xACS-BNØØ2-5 σε τρόφιμα και ζωοτροφές που κοινοποιήθηκαν δυνάμει του άρθρου 8 παράγραφος 1 στοιχείο α) και του άρθρου 20 παράγραφος 1 του κανονισμού για διάστημα έως πέντε έτη μετά την ημερομηνία κοινοποίησης της παρούσας απόφασης:
α)
υπό την προϋπόθεση ότι η παρουσία αυτή είναι τυχαία ή τεχνικώς αναπόφευκτη· και
β)
σε ποσοστό όχι μεγαλύτερο από 0,9 %.
Άρθρο 3
Οι καταχωρίσεις στο κοινοτικό μητρώο γενετικώς τροποποιημένων τροφών και ζωοτροφών, όπως προβλέπεται στο άρθρο 28 του κανονισμού, σχετικά με τις σειρές ελαιοκράμβης ACS-BNØØ4-7, ACS-BNØØ2-5 και τον υβριδικό συνδυασμό ελαιοκράμβης ACS-BNØØ4-7xACS-BNØØ2-5 πρέπει να τροποποιηθούν προκειμένου να ληφθεί υπόψη η παρούσα απόφαση.
Άρθρο 4
Η παρούσα απόφαση απευθύνεται στην εταιρεία Bayer CropScience AG, Alfred-Nobel-Str. 50, D-40789 Monheim am Rhein, Γερμανία.
Βρυξέλλες, 25 Απριλίου 2007.

Labels: 7
3
17
6